
ДОКЛАДНА  ЗАПИСКА

ОТ ДИМИТЪР НИКОЛОВ НИКОЛОВ  – КМЕТ НА ОБЩИНА БУРГАС

Относно: Безвъзмездно прехвърляне идеални части общинска собственост на Националния осигурителен институт
 
  

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Моля на основание чл. 33, ал. 5 от Правилника за организацията и дейността на Общински съвет и взаимодействието му с общинската администрация на Община Бургас, на насроченото за 28 май 2019 г. заседание на Общински съвет да бъде разгледана настоящата докладна записка. Мотивите за това са следните:
Предложение за извършване на дарение в полза на Националния осигурителен институт бе отправено от управителя с писмо №1130-40-924/1 от 23.05.2019 г., с цел осигуряване достъп до сградата на НОИ откъм бул. „Стефан Стамболов“. От проведената предходна кореспонденция и представените документи се установява следното:
Сградата, където се помещава ТП на НОИ – Бургас, находяща се на бул. „Стефан Стамболов“ №126 е закупена от Националния осигурителен институт през 1999 година. В нотариалния акт за покупко-продажба изрично е отбелязано, че сградата се купува за нуждите на Националния осигурителен институт. От настаняването на ТП на НОИ – Бургас в сградата на бул. „Стефан Стамболов“ №126 през 2002 г. до този момент обичайният и общоизвестен достъп винаги е бил този откъм бул. Стефан Стамболов№126, който е и адреса, отбелязан в нотариалния акт.
С писмо № 24-00-815/15.04.2019 г. директорът на ТП – Бургас на НОИ сезира община Бургас за това, че е ограничен достъпът до сградата на териториалното поделение на НОИ – Бургас. Достъпът до административната сграда откъм блок 89 на ж.к. „Братя Миладинови“ е крайно неудобен се твърди в писмото.
При извършените проверки се установи, че сградата е построена в терен, в който Община Бургас е съсобственик с 2310/5060 кв. м. ид. части, съгласно акт за частна общинска собственост №3379/08.08.2002г. Съгласно действащият регулационен план и изградената инфраструктура около имота, основният достъп до сградата на НОИ е откъм бул. „Стефан Стамболов“. Той е и най-подходящ за всички, ползващи услугите на НОИ Бургас, независимо дали има възможност за достъп до друго място. Оттам минават линии на масовия градски транспорт, които основно се ползват от ползвателите и на услугите на НОИ. Като използван от 2002 г. насам, достъпът до сградата откъм бул. „Стефан Стамболов“ е добил широка популярност. В писмата се изразява безпокойство, че затварянето на този достъп на практика прави почти невъзможен подхода на трудно подвижни лица и майки с деца, предвид голямото разстояние и състоянието наличната инфраструктура. 
Като съсобственик с по-малко от половината от собствеността в имота, обаче, общината не може да влияе и да взема решения за използването и управлението му по аргумент за противното от разпоредбата на чл.32 от Закона за собствеността. 
За НОИ възниква правен интерес от възможно най- бързо учредяване на право на преминаване и свързаното с това обособяване на отделни имоти в понастоящем съсобствения такъв. Доколкото НОИ е собственик единствено на сграда в имота, а Община Бургас не използва същия за свои нужди или на юридически лица и звена на общинска бюджетна издръжка, е допустимо, а и целесъобразно да дари собствените си 2 310/5060 кв. м. ид. ч. на Националния осигурителен институт. По този начин НОИ ще може да извърши преценка по какъв начин да обособи самостоятелен имот за сградата, в която се помещава.
Съгласно разпоредбата на чл.35, ал.5 от Закона за общинската собственост, дарение на имот - частна общинска собственост, се извършва след решение на общинския съвет, прието с мнозинство три четвърти от общия брой на съветниците.
Своевременното вземане на решение е от значение за осигуряване на достъп до администрация, от чийто услуги се нуждаят гражданите не само на гр. Бургас, но и на цялата област – безспорно въпрос с особено важен обществен интерес, което обосновава необходимостта от допускане на предварително изпълнение на основание чл.60, ал. 1 от Административнопроцесуалния кодекс.
Предвид изложеното, на основание чл. 35, ал.5 от Закона за общинската собственост, предлагам, Общински съвет Бургас да вземе следното

РЕШЕНИЕ:

1. Дарява собствените си 2 310/5060 (две хиляди, триста и десет от пет хиляди и шестдесет) кв. м. ид. части от УПИ I, в кв.3, ул. „Стефан Стамболов“, по плана на ж.к. „Братя Миладинови“, гр. Бургас при граници на имота: изток – УПИ III, в кв.1, запад, кв.4, север – УПИ I, в кв.1, юг – кв.4, представляващ ПИ с идентификатор 07079.620.9 по КККР на гр. Бургас при съседи: 07079.620.10, 07079.620.17, 07079.620.18, 07079.620.19, 07079.620.44, 07079.620.56, 07079.620.57, 07079.620.59, 07079.620.7, 07079.620.316, 07079.620.8., подробно описан в Акт за частна общинска собственост №3379/08.08.2002г
2. На основание чл.60, ал. 1 от Административнопроцесуалния кодекс допуска предварително изпълнение на решението. Същото е от значение осигуряване на достъп до администрация, от чийто услуги се нуждаят гражданите не само на гр. Бургас, но и на цялата област – безспорно въпрос с особено важен обществен интерес.
Приложения:
Акт за частна общинска собственост№3379/08.08.2002г, Писмо №1130-40-924/1 от 23.05.2019 г.

